CELEX: 52015PC0558
Language: mt
Date: 2015-11-10
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika tal-Litwanja biex testendi l-applikazzjoni ta' miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 10.11.2015
            COM(2015) 558 final
            2015/0258(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lir-Repubblika tal-Litwanja biex testendi l-applikazzjoni ta' miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               Skont l-Artikolu 395 tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud 
                  1
               (minn hawn 'il quddiem “id-Direttiva tal-VAT”), il-Kunsill, huwa u jaġixxi unanimament fuq proposta mill-Kummissjoni, jista’ jawtorizza lil kwalunkwe Stat Membru biex japplika miżuri speċjali għal deroga minn dik id-Direttiva, sabiex jissimplifika l-proċedura biex tiġi imposta l-VAT jew sabiex ma jħallix li jsiru ċerti tipi ta' evażjoni jew ta’ evitar tat-taxxa.
            
            
               Permezz ta’ ittra rreġistrata mal-Kummissjoni fl-1 ta’ April 2015, ir-Repubblika tal-Litwanja (minn hawn ’il quddiem “il-Litwanja”) talbet l-awtorizzazzjoni biex tkompli tapplika miżura li tidderoga mill-Artikolu 193 tad-Direttiva tal-VAT. Skont l-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħrajn bit-talba tal-Litwanja, permezz ta' ittra tat-18 ta' Mejju 2015. B'ittra tal-20 ta' Mejju 2015, il-Kummissjoni nnotifikat lil-Litwanja li hija kellha t-tagħrif kollu li deherilha li kienet teħtieġ sabiex tivvaluta t-talba.
            
            
               Il-gvern Litwan qed jitlob biex ikun jista’ jestendi l-validità tal-applikazzjoni attwali ta’ mekkaniżmu ta’ reverse charge fir-rigward tal-provvisti tal-injam u tal-provvisti minn persuni taxxabbli li jinsabu taħt proċeduri ġudizzjali ta’ insolvenza jew ta’ ristrutturar.
            
            
               Fir-rigward tal-provvisti tal-injam, il-Litwanja ġiet ikkonfrontata b’għadd konsiderevoli ta’ kummerċjanti li ma kkonformawx mal-obbligi tagħhom. In-negozji f’dan is-settur spiss ikunu rivendituri jew intermedjarji żgħar, li ħafna drabi jgħibu mingħajr ma jkunu ħallsu lill-awtoritajiet tat-taxxa t-taxxa imposta fuq il-provvisti tagħhom iżda jagħtu lill-klijenti tagħhom fattura valida għat-tnaqqis tal-VAT.
            
            
               Il-persuni taxxabbli taħt proċeduri ġudizzjali ta’ insolvenza jew ta’ ristrutturar spiss ma jkunux ħallsu l-VAT li jkunu rċevew mingħand il-klijenti tagħhom lill-awtoritajiet tat-taxxa. Madankollu, bħala kummerċjant konformi, ix-xerrej xorta waħda jista' jnaqqas il-VAT imposta.
            
            
               Bil-mekkaniżmu tar-reverse charge, billi jidderoga mir-regola ġenerali tal-Artikolu 193 tad-Direttiva tal-VAT, il-klijent isir responsabbli għall-ħlas tal-VAT għat-tranżazzjonijiet domestiċi. 
            
            
               Din il-miżura ta’ deroga kienet inizjalment mogħtija bid-Deċiżjoni tal-Kunsill 2006/388/KE tal-15 ta’ Mejju 2006
                  2
               , li kienet tinkludi wkoll il-provvisti ta’ skart u fdalijiet ta’ ħadid u xogħol tal-bini. L-applikazzjoni tal-miżura ta’ deroga għall-provvisti tal-injam u għall-provvisti minn persuni taxxabbli taħt proċeduri ġudizzjali ta’ insolvenza jew ta’ ristrutturar ġiet estiża bid-Deċiżjoni ta’ Implimentazzjoni tal-Kunsill 2010/99/UE tas-16 ta’ Frar 2010
                  3
               . L-aħħar estensjoni tal-miżura ta’ deroga ngħatat bid-Deċiżjoni ta' Implimentazzjoni tal-Kunsill 2012/704/UE tat-13 ta’ Novembru 2012
                  4
               .
            
            
               Mir-rapport ippreżentat mill-Awtoritajiet tat-Taxxa tal-Litwanja, flimkien mat-talba biex tkompli tiġi applikata l-miżura ta’ deroga, il-Kummissjoni tifhem li s-sitwazzjoni li fuqha kienet ibbażata d-deroga inizjali, għadha teżisti. Il-Litwanja ssostni li, abbażi tar-riżultati tal-investigazzjonijiet fiskali, intwera li d-deroga kienet effettiva kemm fil-każ tal-provvisti tal-injam kif ukoll fil-każ tal-provvisti minn persuni taxxabbli taħt proċeduri ġudizzjali ta’ insolvenza jew ta’ ristrutturar. 
            
            
               F’dawn il-każijiet partikolari, il-mekkaniżmu tar-reverse charge jgħaddi r-responsabbiltà għall-ħlas tal-VAT, kif ukoll l-obbligi korrispondenti, mill-fornituri taxxabbli żgħar jew inqas affidabbli lill-klijenti taxxabbli akbar u aktar affidabbli. Dan jgħin lill-awtoritajiet tat-taxxa li jħabbtu wiċċhom ma’ diffikultajiet fil-ġbir tal-VAT f’dawn is-setturi speċifiċi.
            
            
               Għalhekk, id-deroga għandha tingħata għal perjodu limitat ieħor.
            
            
               •Il-konsistenza mad-dispożizzjonijiet eżistenti ta’ politika fil-qasam ta’ politika
            
            
               
                  Derogi simili li għandhom x’jaqsmu mal-Artikolu 193 tad-Direttiva tal-VAT ingħataw lil Stati Membri oħra.
               
            
            
               •Il-konsistenza ma’ politiki oħra tal-Unjoni
            
            
               
                  Mhux applikabbli.
               
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Bażi legali
            
         
         
            
               
                  L-Artikolu 395 tad-Direttiva tal-VAT.
               
            
            
               •Is-sussidjarjetà (għal kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-proposta taqa' fil-kompetenza esklussiva tal-Unjoni. Għalhekk, il-prinċipju tas-sussidjarjetà ma japplikax.
               
            
            
               •Il-proporzjonalità
            
            
               Il-proposta tikkonforma mal-prinċipju tal-proporzjonalità għar-raġunijiet li ġejjin.
            
            
               Din id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
            
            
               Barra minn hekk, il-miżura hija mmirata u ristretta għal għadd limitat ta’ fornituri taxxabbli li, fir-rigward tagħhom, il-ġbir tal-VAT intwera li hu problematiku. Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan mixtieq.
            
            
               •L-għażla tal-istrument
            
            
               Skont l-Artikolu 395 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jkun qiegħed jaġixxi b'mod unanimu fuq proposta mill-Kummissjoni. Barra minn hekk, Deċiżjoni ta’ Implimentazzjoni tal-Kunsill hija l-iżjed strument adattat peress li tista’ tiġi indirizzata lill-Istati Membri individwali. 
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET TAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Il-konsultazzjonijiet tal-partijiet ikkonċernati
            
            
               
                  Mhux rilevanti.
               
            
            
               •Il-ġbir u l-użu tal-għarfien espert
            
            
               
                  Ma kienx hemm bżonn ta’ għarfien espert estern.
               
            
            
               •Valutazzjoni tal-impatt
            
            
               Il-proposta għal Deċiżjoni għandha l-għan li tissimplifika l-proċedura li biha tiġi imposta t-taxxa u li tgħin fil-ġlieda kontra l-possibilità tal-evażjoni jew tal-evitar tal-VAT u, għalhekk, għandha l-potenzjal ta' impatt ekonomiku pożittiv.
            
            
               F'kull każ, l-impatt se jkun limitat minħabba l-ambitu ristrett tad-deroga.
            
            
               4.L-IMPLIKAZZJONIJIET BAĠITARJI
            
            
               
                  Il-proposta ma għandha l-ebda implikazzjoni għall-baġit tal-Unjoni.
               
            
            
               5.ELEMENTI OĦRA
            
         
         
            
               •Il-pjanijiet tal-implimentazzjoni u l-arranġamenti tal-monitoraġġ, tal-evalwazzjoni u tar-rappurtar
            
            
               
                  Il-proposta tinkludi klawżola ta' estinzjoni; terminu preskrittiv awtomatiku li huwa stabbilit għall-31 ta’ Diċembru 2018.
               
               
                  Fil-każ li l-Litwanja tikkunsidra estensjoni oħra tal-miżura ta’ deroga lil hinn mill-2018, għandu jiġi ppreżentat rapport ta’ evalwazzjoni lill-Kummissjoni flimkien mat-talba għall-estensjoni sa mhux aktar tard mill-1 ta’ April 2018.
               
            
            
               2015/0258 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lir-Repubblika tal-Litwanja biex testendi l-applikazzjoni ta' miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea u, b’mod partikolari, l-Artikolu 291(2) tiegħu,
            
            
               Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud
                  5
               , u b'mod partikolari l-Artikolu 395(1) tagħha,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Permezz ta’ ittra rreġistrata mal-Kummissjoni fl-1 ta’ April 2015, ir-Repubblika tal-Litwanja (minn issa ‘l quddiem “il-Litwanja”) talbet l-awtorizzazzjoni biex tkompli tapplika miżura ta’ deroga mid-dispożizzjonijiet tad-Direttiva 2006/112/KE li jirregolaw il-persuna responsabbli għall-ħlas tat-taxxa fuq il-valur miżjud (VAT) lill-awtoritajiet tat-taxxa.
            
            
               (2)Skont l-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra bit-talba li għamlet il-Litwanja permezz ta’ ittra tat-18 ta’ Mejju 2015. Permezz ta' ittra tal-20 ta' Mejju 2015, il-Kummissjoni nnotifikat lil-Litwanja li kellha l-informazzjoni kollha meħtieġa sabiex tikkunsidra t-talba.
            
            
               (3)Id-Deċiżjoni tal-Kunsill 2006/388/KE
                  6
                tawtorizza lil-Litwanja biex, fost l-oħrajn, tagħmel ir-riċevitur responsabbli għall-VAT dovuta fuq il-provvista tal-oġġetti u s-servizzi fil-każ ta’ proċeduri ta’ insolvenza jew ta' proċeduri ta’ ristrutturar li jkunu suġġetti għal sorveljanza ġudizjarja u għall-VAT dovuta fuq il-provvisti tal-injam.
            
            
               (4)Il-perjodu ta’ żmien għall-applikazzjoni tal-miżura ta’ deroga ġiet estiża darbtejn bid-Deċiżjoni ta’ Implimentazzjoni tal-Kunsill 2010/99/UE tas-16 ta’ Frar 2010
                  7
                u bid-Deċiżjoni ta’ Implimentazzjoni tal-Kunsill 2012/704/UE tat-13 ta’ Novembru 2012
                  8
               .
            
            
               (5)L-investigazzjonijiet fiskali u l-analiżi xierqa tal-applikazzjoni tal-mekkaniżmu mwettqa mill-awtoritajiet tat-taxxa tal-Litwanja wrew li l-miżura ta’ deroga hija effettiva.
            
            
               (6)Il-Kummissjoni tifhem li s-sitwazzjoni ġuridika u fattwali li ġġustifikat l-applikazzjoni tal-miżura ta' deroga ma nbidlitx u għadha teżisti. Għalhekk, il-Litwanja għandha tkun awtorizzata tapplika l-miżura għal perjodu limitat ieħor.
            
            
               (7)F'każ li l-Litwanja titlob estensjoni oħra tal-miżura ta' deroga lil hinn mill-2018, għandu jitressaq rapport ta' evalwazzjoni lill-Kummissjoni flimkien mat-talba għall-estensjoni sa mhux aktar tard mill-31 ta’ Marzu 2018.
            
            
               (8)Il-miżura ta’ deroga mhu se jkollha l-ebda impatt negattiv fuq ir-riżorsi proprji tal-Unjoni li jirriżultaw mill-VAT,
            
         
         
            
               ADOTTA DIN ID-DEĊIŻJONI: 
            
            
               Artikolu 1
            
            
               Fl-Artikolu 2 tad-Deċiżjoni ta’ Implimentazzjoni 2010/99/UE, it-tieni paragrafu jinbidel b’dan li ġej: 
            
            
               “Tapplika sal-31 ta’ Diċembru 2018. Kull talba għal estensjoni tal-miżura stipulata f’din id-Deċiżjoni għandha titressaq lill-Kummissjoni sa mhux aktar tard mill-31 ta’ Marzu 2018 u għandha tiġi akkumpanjata minn rapport li jinkludi analiżi tal-applikazzjoni ta’ din il-miżura."
            
            
               Artikolu 2
            
            
               Din id-Deċiżjoni hija indirizzata lir-Repubblika tal-Litwanja.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 347, 11.12.2006, p. 1.
               
               
                  
                     (2)
                  ĠU L 150, 3.6.2006, p. 13.
               
               
                  
                     (3)
                  ĠU L 45, 20.2.2010, p. 10.
               
               
                  
                     (4)
                  ĠU L 319, 16.11.2012, p. 7.
               
               
                  
                     (5)
                  ĠU L 347, 11.12.2006, p. 1.
               
               
                  
                     (6)
                  Id-Deċiżjoni tal-Kunsill 2006/388/KE tal-15 ta' Mejju 2006 li tawtorizza lil-Litwanja sabiex tapplika miżura li tidderoga mill-Artikolu 21 tas-Sitt Direttiva 77/388/KEE dwar l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ (ĠUL 150, 3.6.2006, p. 13-14).
               
               
                  
                     (7)
                  Id-Deċiżjoni ta’ Implimentazzjoni tal-Kunsill 2010/99/UE tas-16 ta’ Frar 2010 li tawtorizza lir-Repubblika tal-Litwanja biex tapplika miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 45, 20.2.2010, p. 10-11).
               
               
                  
                     (8)
                  Id-Deċiżjoni ta’ Implimentazzjoni tal-Kunsill 2012/704/UE tat-13 ta’ Novembru 2012 li temenda d-Deċiżjoni ta’ Implimentazzjoni 2010/99/UE sabiex tawtorizza lir-Repubblika tal-Litwanja testendi l-applikazzjoni ta’ miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 319 16.11.2012, p. 7).